Denne artikkelen omhandler den tidligere kommunen.  For tettstedet, se Svelvik.

Svelvik kirke er en langkirke fra 1859, som erstattet middelalderkirken Strømm kirke.
Fergen «Svelviksund» går mellom Verket og Svelvik, er Norges korteste fergerute.
Fra fjorden, januar 2009  Foto: Håvard Selby Ebbestad 
Oktoberkveld ved Svelvikstrømmen  Foto: Håvard Selby Ebbestad, 2009 
**Svelvik** var en norsk kommune helt nordøst i Vestfold fylke, langs vestsiden av Drammensfjorden. Fra 2020 ble kommunen slått sammen med Nedre Eiker og Drammen til Drammen kommune i Viken fylke. I nord grenset kommunen til Drammen kommune, i vest til Sande kommune og over fjorden i øst til Hurum kommune. Kommunesenteret var Svelvik.

Landskap og bosetning
---------------------

De lavereliggende områdene langs vestsiden av fjorden har godt jordbruksland. Klimaet her er i norsk målestokk uvanlig lunt, særlig sør for tettstedet Svelvik. Dette området er kjent for fruktdyrking, som preger kulturlandskapet. Det er flere produsenter og lokale utsalg av epler, plommer, moreller og jordbær. 

All bosetning i den tidligere kommunen ligger også i disse lavereliggende områdene langs kysten. Kommunen hadde de tre tettstedene Nesbygda (1 023 innbyggere i 2023), Svelvik (4 256 innbyggere) og Berger (1 109 innbyggere). Tvers over fjorden ligger Hurumlandet, med de gamle tettstedene Verket, Holmsbu og Rødtangen i den tidligere kommunen Hurum, i dag del av Asker kommune. 

Svelvik-morenen krysser kommunen på tvers, og fortsetter østover på tvers av Drammensfjorden. Morenen smalner her inn fjorden fra Hurum-siden, fra om lag 1500 meter til 160–200 meter. Innsnevringen skaper Svelvikstrømmen, med skillet mellom indre og ytre del av Drammensfjorden. 

Innover i landet, i hele den tidligere kommunens lengde, ligger Røysjømarka, som dekker mer enn halvparten av landarealet. Dette utmarksområdet har ikke hatt annen bebyggelse enn støler og setre. I Røysjømarka ligger Seteråsen, som er den tidligere kommunens høyeste punkt (396 moh).

Historie
--------

### Stedsnavnet

Navnet Svelvik kommer fra gammelnorsk Sverðvík. Førsteleddet er uvisst og går kanskje tilbake på eldre \*Sverfð- til gammelnorsk *sverfa* «virvle, gå i ring», eller en allmenn betydning «strøm». En annen tolking er «bue» om kystlinja på Hurumlandet.

### Kirkested og ladested

Svelvik kommune ble først etablert som Strømm formannskapsdistrikt med formannskapslovene av 1837. Grensene ble trukket opp med utgangspunkt i kirkesoknet til den gamle middelalderkirken Strømm kirke. Denne kirken lå under Hurum prestegjeld og Hurum kirke frem til 2. mars 1861.

Kirkestedet i Svelvik ligger ved Svelvikstrømmen, hvor det fra gammelt av har vært et fergested. I seilskutetiden vokste det også fram et lossested og vinterhavn her, da den indre delen av Drammensfjorden gjerne var islagt vinterstid. 

Under den store nordiske krig i 1710 ble det anlagt kanonstillinger på begge sider av Svelvikstrømmen for å beskytte innseilingen til Drammen. Etter det engelske flåteranet på København i 1807 under Napoleonskrigene, ble det anlagt to kystbatterier, som ble ytterligere forsterket frem mot unionsoppløsningen i 1905. Anlegget ble nedlagt i 1933. 

Den 19. august 1845 fikk Svelvik status som ladested for Drammen, og ble med det utskilt som eget formannskapsdistrikt. Disse to kommunene ble imidlertid slått sammen igjen i 1964, under navnet Svelvik kommune. 

I dag er store deler av Svelvik sentrum eldre trehusbebyggelse, og omfattet av NB!-registeret, Riksantikvarens liste over bymiljøer i Norge som har nasjonal kulturhistorisk verneinteresse.

Utdanning og kultur
-------------------

Det er to barneskoler og en ungdomsskole i tidligere Svelvik kommune: Tangen skole, Tømmerås skole og Svelvik ungdomsskole. Barneskolene Ebbestad skole og Berger skole ble nedlagt i 2014. Kommunen hadde også voksenopplæring og kulturskole. Kommunen hadde ikke videregående skole, og soknet til Sande videregående skole. 

Håndballaget Strømm Idrettslag og fotballaget Svelvik Idrettsforening hører begge til i Svelvik.

Samferdsel
----------

Den viktigste veiforbindelsen i Svelvik er Fylkesvei 319 som følger kysten fra Drammen til Sande i Vestfold, og som i begge ender gir forbindelse til Europavei 18. Ferjesambandet Svelvik–Verket og Fylkesvei 289 gir Svelvik veiforbindelse til Hurumlandet og Europavei 134, og videre til Drøbak og Europavei 6 via Oslofjordtunnelen.

Media
-----

* Svelviksposten

Politikk
--------

### Kommunestyrevalget 2015

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 30,0 | -15,5 | 860 |  | 7 | -4 | 2 |
| Høyre | 23,2 | -3,0 | 664 |  | 6 | -1 | 2 |
| De Uavhengige | 19,3 | +19,3 | 552 |  | 5 | +5 | 1 |
| Fremskrittspartiet | 11,6 | -2,1 | 332 |  | 3 |  | 1 |
| Senterpartiet | 10,2 | +4,7 | 292 |  | 3 | +2 | 1 |
| Venstre | 3,4 | -2,9 | 97 |  | 1 | -1 |  |
| Kristelig Folkeparti | 2,4 | -0,5 | 68 |  |  | -1 |  |
| Valgdeltakelse/Total | 55,2 % | 2 904 | 25 | 7 |
| **Ordfører:** Andreas Muri (H) | **Varaordfører:** Mads Hilden (Ap) |
| Merknader: Kilde: valgresultat.no |

Kjente svelvikinger
-------------------

Personer født og/eller oppvokst i tidligere Svelvik kommune: 

* Johan Bergh, (1838–1925), høyesterettsadvokat, banksjef, dommer og politiker (H)
* Ingar Nilsen, (1848–1903), høyesterettsadvokat og politiker (V)
* Anthon B. Nilsen alias *Elias Kræmmer*, (1855–1936), forfatter, forretningsmann og politiker (H)
* Agnes Thorsen, (1862–1955), skolepioner
* Elise Henschien, (1863–1940), forfatter, skribent, redaktør og kvinnesaksforkjemper
* Betzy Kjelsberg, (1866–1950), politiker (V)
* Ignatzia Otto, (1869–1945), skuespiller
* Albert Helgerud, (1876–1954), skytter
* Lalla Carlsen, (1889–1967), skuespiller
* Henning Bødtker, (1891–1975), høyesterettsadvokat og regjeringsadvokat
* Thorbjørn Lie-Jørgensen, (1900–1961), gullsmed, formgiver, bildekunstner
* Jakob Modalsli, (1911–1984), embetsmann
* Ivar Hagen, (1938), musiker
* Rakel Surlien, (1944), jurist og politiker (Sp)
* Pål Thoresen, (1960), journalist og programleder
* Anita Berglund, (1963), forfatter
* Christin Grilstad Prøis, (1965), musiker, skuespiller og forfatter
* Ingrid Berglund, (1966), forfatter
* Yngve Fritjof Kristiansen, (1970), musiker
* Frode Hagen, (1974), håndballspiller
* Joachim Dyrdahl, (1979), musiker
* Andreas Bjørnstad, (1997), svømmer

Litteratur
----------

* Sigfred Loe Eier (1945). *Svelviks historie*. Svelvik kommune.
* Sigfred Loe Eier (1951). *Strømms historie*. Bind 1: Bygdehistorie. Strømm kommune.
* Sigfred Loe Eier (1951). *Strømms historie*. Bind 2: Gårdshistorie. Strømm kommune.

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2020». Statistisk sentralbyrå.
3. ↑  «Fakta om Drammen kommune». drammen.kommune.no. 12. mai 2022. Besøkt 28. juli 2022.
4. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.
5. ↑  «Riksantikvarens NB!-register». riksantikvaren.no. Besøkt 28. juli 2022.

Eksterne lenker
---------------

* (en) Svelvik (former municipality) – kategori av bilder, video eller lyd på Commons Rediger på Wikidata
* Svelvikportalen – «en uavhengig og samlende nettside for Svelvik» Arkivert 28. juli 2022 hos Wayback Machine.
* Lokale nyheter fra Svelviksposten

* Nasjonalbibliotekets Galleri NOR: Fotografier fra Svelvik 1904–1938
* Historiske arkiver etter Svelvik kommune (1964-) på Arkivportalen
* Historiske arkiver etter tidligere Svelvik kommune (1845-1963) på Arkivportalen
* Historiske arkiver etter tidligere Strømm kommune (1838-1963) på Arkivportalen

| * v
* d
* r
Kommuner i Vestfold |
| --- |
| Vestfold | Færder **·** Holmestrand **·** Horten **·** Larvik **·** Sandefjord **·** Tønsberg | Norges flagg |
| **Tidligere kommuner:** Andebu **·** Borre **·** Botne **·** Brunlanes **·** Hedrum **·** Hof **·** Nøtterøy **·** Lardal **·** Ramnes **·** Re **·** Sandar **·** Sande **·** Sem **·** Skoger **·** Stokke **·** Strømm **·** Stavern **·** Svelvik **·** Tjølling **·** Tjøme **·** Våle **·** Åsgårdstrand |


|  |  |
| --- | --- |
| Oppslagsverk/autoritetsdata | Store norske leksikon **·** Drammen byleksikon **·** Lokalhistoriewiki **·** Store Danske Encyklopædi **·** GeoNames **·** Sentralt stedsnavnregister
 |